বিএনপি চেয়ারপারসন বেগম খালেদা জিয়ার বিরুদ্ধে ভুল তথ্য দিয়ে জন্মদিন পালনের অভিযোগে দায়ের করা মামলার অভিযোগ গঠনের বিষয়ে শুনানির তারিখ পিছিয়েছে। আগামী ১১ ফেব্রুয়ারি এ মামলার শুনানির নতুন দিন ধার্য করেছেন আদালত। গতকাল সোমবার কেরানীগঞ্জে কেন্দ্রীয় কারাগারে নবনির্মিত ২ নম্বর ভবনে স্থাপিত অস্থায়ী আদালতে ঢাকার অতিরিক্ত মহানগর হাকিম আসাদুজ্জামান নুর সময় আবেদন মঞ্জুর করে নতুন এ দিন ধার্য করেন বলে জানান আইনজীবী জিয়া উদ্দিন জিয়া। সোমবার আদালতে মামলাটি চার্জ গঠন বিষয়ে শুনানির জন্য দিন ধার্য ছিল। তবে খালেদা জিয়া অসুস্থ হয়ে হাসপাতালে চিকিৎসাধীন আছে জানিয়ে তার পক্ষে শুনানি পেছানোর আবেদন করেন এ মামলার ফাইলিং আইনজীবী মাসুদ আহমদ তালুকদারের পক্ষে অ্যাডভোকেট মিজান। আদালত সময় মঞ্জুর করে ১১ ফেব্রুয়ারি নতুন তারিখ ধার্য করেন।